خارجي امدادي ډلې پاکستان ته رسیږي
پوځ وئیلي د جرمني او د سویټزرلینډ امدادي ډلې به هم سیاچن کې د بې درکه شوې عسکرو او غیر پوځي کارکونکو د لټون په کوششونو کې د پاکستان مرسته کوي
د امریکې د ماهرانو یوه ډله پاکستان ته په دې خاطر رسیدلې ده چې د سیاچن په سیمه کې بې درکه شوې ١٣٩ عسکرو او غیر پوځي کارونکو په لټون کې پاکستان ته ټیکینکي مرسته ورکړي. پاکستاني عسکر د خالي په ورځ سیاچن کې د ٢٠ میټره پورې اوچت د واورې غټ قمر د را خوئیدو ورستو بې درکه درکه شوې دي. د پوځ د عامو تعلقاتو څانگې آئي ایس پې ار وئیلي پیښه کې د بې درکه شوو کسانو شمیره ١٣٩ ده چې پکې عسکر او غیر پوځي کارکونکې شامل دي. د بې درکه شوؤ کسانو د لټون د پاره کاروائي جاري ده او آئي ایس پې ار وئیلي امدادي کار کې ٢٨٦ عسکر او ٦٠ غیر پوځي کارواکې برخه اخلي. د امریکا د امدادي ډلې نه علاوه د جرمني او سویټزرلینډ امدادي ډلې به هم د لټون په کار کې برخه اخلي. د اتوار په ورځ د پاکستان د پوځ مشر جنرل اشفاق پرویز کیاني هم سیمه سفر کړی وو او د امدادي کار جاج يي اخستی وو. د لټون په کار د هیلې کاپټرو نه هم مدد اخستلی کیږي. پیښور کې د امریکا د قونصل گرۍ یوې چارواکې وئیلي پاکستان لا په رسمي توگه د لټون په کار کې د مرستې غوښتنه نه ده کړې خو امریکائي ډله پاکستان کې ده او امداد ورکولو ته تیاره ده. چارواکې وائي تر دا وخت يي څه نښانې نه دي موندلې چې په واوره کې نښتې کسانو کې څوک ژوندی هم شته او لا د چا مړی هم نه دی موندلی شوی. ماهرین وائي سیمه کې د انتهائي سخت موسم په وجه د لټون په کار کې څو میاتشې وخت لگیدی شي. سیاچن د انتهائي سختې یخنۍ سیمه ده چرته چې کالو سر واوره پرته وي. پاکستان او هند د کال ١٩٨۴ راهسې سیاچن کې ځواکونه پرځائې کړې دي. سیاچن نه پوځونو د راویستلو د پاره د دواړو هیوادونو شوې خبرې اترې تر دا وخت نه دې کامیاب شوې.